Take notes as you read a judgment using our Virtual Legal Assistant and get email alerts whenever a new judgment matches your query (Query Alert Service). Try out our Premium Member services -- Free for one month.\n\nState Consumer Disputes Redressal Commission\nL I C Of India vs Smt. Neelam Jain on 16 November, 2021\n  	 Cause Title/Judgement-Entry 	    	       STATE CONSUMER DISPUTES REDRESSAL COMMISSION, UP  C-1 Vikrant Khand 1 (Near Shaheed Path), Gomti Nagar Lucknow-226010             First Appeal No. A/223/2021  ( Date of Filing : 30 Mar 2021 )  (Arisen out of Order Dated 10/02/2021 in Case No. C/2018/138 of District Shambhal)             1. L I C  Of India  Through Secretray Z.O. Legal Cell Hajratganj Lucknow ...........Appellant(s)   Versus      1. Smt. Neelam Jain   W/o Late Shri Anand Jain R/o Mohalla Mahajanan \n Tehsil Bilari Dist. Moradabad ...........Respondent(s)       	    BEFORE:      HON'BLE MR. JUSTICE ASHOK KUMAR PRESIDENT    HON'BLE MR. Vikas Saxena JUDICIAL MEMBER            PRESENT:      Dated : 16 Nov 2021    	     Final Order / Judgement    \n\n राज्‍य उपभोक्‍ता विवाद प्रतितोष आयोग, उ0प्र0, लखनऊ\n\n \n\n अपील संख्‍या-223/2021\n\n \n\n(मौखिक)\n\n \n\n(जिला उपभोक्‍ता आयोग, सम्‍भल द्वारा परिवाद संख्‍या 138/2018 में पारित आदेश दिनांक 10.02.2021 के विरूद्ध)\n\n \n\nलाइफ इंश्‍योरेंस कारपोरेशन आफ इण्डिया, द्वारा सेक्रेटरी, जेड0ओ0 लीगल सेल, हजरतगंज, लखनऊ।\n\n \n\n                                     ........................अपीलार्थी/विपक्षी \n\n \n\nबनाम\n\n \n\nश्रीमती नीलम जैन पत्‍नी स्‍व0 श्री आनन्‍द जैन निवासी मोहल्‍ला महाजनान, तहसील बिलारी, जिला मुरादाबाद\n\n \n\n                                   ...................प्रत्‍यर्थी/परिवादिनी\n\n \n\nसमक्ष:- \n\n \n\n1. माननीय न्‍यायमूर्ति श्री अशोक कुमार, अध्‍यक्ष। \n\n2. माननीय श्री विकास सक्‍सेना, सदस्‍य।  \n\nअपीलार्थी की ओर से उपस्थित : श्री वी0एस0 बिसारिया,  \n\n \n\n                            विद्वान अधिवक्‍ता।\n\nप्रत्‍यर्थी की ओर से उपस्थित : श्री सर्वेश्‍वर मेहरोत्रा,  \n\n \n\n                          विद्वान अधिवक्‍ता।\n\nदिनांक: 16.11.2021\n\n \n\n माननीय न्‍यायमूर्ति श्री अशोक कुमार, अध्‍यक्ष द्वारा उदघोषित \n\n \n\n निर्णय\n\n \n\nप्रस्‍तुत अपील इस न्‍यायालय के सम्‍मुख अपीलार्थी भारतीय जीवन बीमा निगम द्वारा जिला उपभोक्‍ता आयोग, सम्‍भल द्वारा परिवाद  संख्‍या-138/2018 श्रीमती नीलम जैन बनाम भारतीय जीवन बीमा निगम व दो अन्‍य में पारित निर्णय एवं आदेश दिनांक 10.02.2021 के विरूद्ध योजित की गयी।\n\nआक्षेपित निर्णय और आदेश के द्वारा जिला उपभोक्‍ता आयोग ने उपरोक्‍त परिवाद स्‍वीकार करते हुए निम्‍न आदेश पारित किया है:-\n\n''परिवाद स्‍वीकार किया जाता है। विपक्षी भारतीय जीवन बीमा निगम को आदेशित किया जाता है कि वह बीमा धनराशि मुबलिग 5,00,000/-रू0 पर दिनांक 23.07.2014 से भुगतान की वास्‍तविक तिथि दिनांक 08.03.2018 तक 9 प्रतिशत वार्षिक ब्‍याज की दर से ब्‍याज धनराशि परिवादिनी को अदा करें। \n\n \n\n \n\n \n\n-2-\nइसके अलावा परिवादिनी विपक्षीगण से मुबलिग 5,000/- (पॉच हजार) रू0 वाद व्‍यय के रूप में भी प्राप्‍त करेगी।\n\nसम्‍पूर्ण धनराशि अन्‍दर दो माह अदा की जायें।''\n\n \n\nअपीलार्थी बीमा निगम की ओर से विद्वान अधिवक्‍ता श्री वी0एस0 बिसारिया उपस्थित हैं। प्रत्‍यर्थी/परिवादिनी की ओर से विद्वान अधिवक्‍ता श्री सर्वेश्‍वर मेहरोत्रा उपस्थित हैं।\n\nहमने उभय पक्ष के विद्वान अधिवक्‍तागण के तर्क को सुना है और आक्षेपित निर्णय और आदेश तथा पत्रावली का अवलोकन किया है।\n\nसंक्षेप में वाद के तथ्‍य इस प्रकार हैं कि प्रत्‍यर्थी/परिवादिनी ने जिला उपभोक्‍ता आयोग के सम्‍मुख अपीलार्थी/विपक्षी भारतीय जीवन बीमा निगम के विरूद्ध परिवाद अपने पति स्‍व0 आनन्‍द जैन द्वारा अपीलार्थी/विपक्षी भारतीय जीवन बीमा निगम से करायी गयी बीमा पालिसी संख्‍या 255912491 दिनांक 28.12.2009 के अन्‍तर्गत दी गयी बीमा धनराशि 5,00,000/-रू0 को विलम्‍ब से भुगतान किये जाने के कारण उस पर देय ब्‍याज एवं क्षतिपूर्ति की अदायगी हेतु इस कथन के साथ प्रस्‍तुत किया कि प्रत्‍यर्थी/परिवादिनी के स्‍व0 पति ने विपक्षी संख्‍या-1 भारतीय जीवन बीमा निगम द्वारा- शाखा प्रबन्‍धक, शाखा आवास विकास पुष्‍प विहार कालोनी चन्‍दौसी जिला सम्‍भल के कार्यालय से एक टर्म इंश्‍योरेंस प्‍लान बीमाधन 5,00,000/-रू0 टेबिल टर्म 164-10 का लिया था और विपक्षी संख्‍या-1 के द्वारा सभी आवश्‍यक औपचारिकतायें पूरी करते हुये बीमा प्रस्‍ताव स्‍वीकार कर बीमा पालिसी सं0 255912491 दिनांक 28.12.2009 को जारी कर प्रत्‍यर्थी/परिवादिनी के पति ने प्राप्‍त की। उक्‍त बीमा पालिसी में प्रत्‍यर्थी/परिवादिनी पत्‍नी होने के नाते नामिनी थी। उक्‍त बीमा पालिसी सुचारू रूप से चल रही थी, इसी बीच दिनांक 23.07.2014 को प्रत्‍यर्थी/परिवादिनी के पति का देहान्‍त हो गया। प्रत्‍यर्थी/परिवादिनी के द्वारा अपने पति की मृत्‍यु की सूचना विपक्षी संख्‍या-1 को समय से दी  गयी और विपक्षी संख्‍या-1 के द्वारा मृत्‍यु दावा से सम्‍बन्धित कुछ औपचारिकतायें पूरी करने के लिए प्रत्‍यर्थी/परिवादिनी से कहा गया, जो कि‍ प्रत्‍यर्थी/परिवादिनी द्वारा समय से पूरी करते हुए मृत्‍यु दावा निस्‍तारण एवं भुगतान हेतु विपक्षी संख्‍या-1 के कार्यालय में प्रस्‍तुत  किया  गया।  काफी\n\n \n\n \n\n \n\n-3-\n\n \n\nसमय व्‍यतीत हो जाने के उपरान्‍त विपक्षी संख्‍या-1 के कार्यालय से मृत्‍यु दावा निस्‍तारण एवं भुगतान के सम्‍बन्‍ध में कोई भी सूचना प्राप्‍त नहीं हुई। तब व्‍यक्तिगत रूप से प्रत्‍यर्थी/परिवादिनी ने विपक्षी संख्‍या-1 के कार्यालय में जाकर सम्‍पर्क किया और मृत्‍यु दावा का शीघ्र निस्‍तारण कर  बीमा धन के नियमानुसार भुगतान किये जाने की बात कही। प्रत्‍यर्थी/परिवादिनी की बात सुनकर विपक्षी संख्‍या-1 के द्वारा कहा गया कि हमने कार्यालय स्‍तर से आपके स्‍व0 पति का मृत्‍यु दावा निस्‍तारण  एवं भुगतान हेतु अपने मण्‍डल कार्यालय मेरठ (विपक्षी संख्‍या-2) को भेज दिया है। यदि आवश्‍यक हुआ तब मृत्‍यु दावा मण्‍डल कार्यालय से क्षेत्रीय कार्यालय कानपुर (विपक्षी संख्‍या-3) को भी भेजा जा सकता है। जिस कारण थोड़ा सा समय लगना स्‍वाभाविक है। विपक्षी संख्‍या-1 की इस बात प‍र प्रत्‍यर्थी/परिवादिनी ने कहा कि 06 माह से अधिक का समय हो गया है और कितना समय लगेगा। विपक्षी संख्‍या-1 के द्वारा कहा गया कि इस बारे में सही समय बताना संभव नहीं है। जैसा भी आदेश हमें मण्‍डल कार्यालय और क्षेत्रीय कार्यालय से प्राप्‍त होगा उसका अनुपालन हम करेंगे। प्रत्‍यर्थी/परिवादिनी पति की मृत्‍यु के उपरान्‍त आर्थिक रूप से काफी टूट गयी थी और विपक्षीगण के द्वारा मृत्‍यु दावे के निस्‍तारण में अनावश्‍यक विलम्‍ब के कारण मानसिक रूप से भी काफी परेशान हो गयी। तब हताश होकर प्रत्‍यर्थी/परिवादिनी ने विपक्षी संख्‍या-1 से मृत्‍यु दावे के निस्‍तारण के सम्‍बन्‍ध में पूछना ही बन्‍द कर दिया। इसके पश्‍चात् लगभग तीन वर्ष आठ माह के बाद वर्ष 2018 के प्रारम्‍भ में प्रत्‍यर्थी/परिवादिनी हताश होकर पुन: विपक्षी संख्‍या-1 से जाकर मिली तब विपक्षी संख्‍या-1 के द्वारा बताया गया कि आपके स्‍व0 पति का मृत्‍यु दावा स्‍वीकृत होकर आ गया है। आप अपने बैंक खाते की डिटेल कार्यालय में उपलब्‍ध करा दें ताकि बीमा धन का नियमानुसार भुगतान बैंक खाते में किया जा सके। प्रत्‍यर्थी/परिवादिनी ने विपक्षी संख्‍या-1 के कहे अनुसार अपने बचत               खाते का डिटेल उपलब्‍ध कराया तथा विपक्षी संख्‍या-1 के द्वारा दिनांक 08.03.2018 को केवल बीमा धनराशि 5,00,000/-रू0 का भुगतान प्रत्‍यर्थी/परिवादिनी के खाते में किया। इस संबंध में प्रत्‍यर्थी/परिवादिनी के द्वारा विपक्षी संख्‍या-1 से कहा गया कि आपने  बीमा  धन  का  भुगतान\n\n \n\n \n\n \n\n-4-\n\n \n\nदिनांक 08.03.2018 को किया है जो कि मृत्‍यु दिनांक 23.07.2014 के पश्‍चात् लगभग तीन वर्ष आठ माह के बाद किया है। इस अवधि का आपने न तो देरी का कोई स्‍पष्‍ट कारण बताया है और अनावश्‍यक विलम्‍ब करके देरी की अवधि का कोई भी ब्‍याज अदा नहीं किया है, जो कि सेवा में कमी के साथ-साथ लापरवाही का भी उदाहरण है। प्रत्‍यर्थी/परिवादिनी के द्वारा बैंक पासबुक में दिखायी गयी एन्‍ट्री जो कि दिनांक 08.03.2018 धनराशि 5,00,000/-रू0 की थी को देखकर विपक्षी संख्‍या-1 के द्वारा कहा गया कि उच्‍च अधिकारियों से जैसा हमें निर्देश प्राप्‍त हुआ है उसी के अनुसार हमने भुगतान कर दिया है। इसके अलावा हम कुछ न कर सकते हैं और न कह सकते हैं। इसके पश्‍चात् प्रत्‍यर्थी/परिवादिनी ने दिनांक 28.05.2018 को एक कानूनी नोटिस रजिस्‍टर्ड डाक के माध्‍यम से अपने अधिवक्‍ता के द्वारा विपक्षीगण को इस आशय से भेजा कि वे प्रत्‍यर्थी/परिवादिनी के स्‍व0 पति के मृत्‍यु दावा का निस्‍तारण कर 5,00,000/-रू0 बीमा धनराशि पर मृत्‍यु दिनांक 23.07.2014 से भुगतान की तिथि दिनांक 08.03.2018 तक 12 प्रतिशत ब्‍याज प्रत्‍यर्थी/परिवादिनी को अदा कर देवें। नोटिस अवधि निकल जाने के उपरान्‍त विपक्षीगण द्वारा न तो नोटिस का कोई जवाब दिया गया और न ही बीमा धनराशि  पर 12 प्रतिशत ब्‍याज मृत्‍यु दिनांक से बीमा धन भुगतान की तिथि तक का ‍दिया।\n\nअपीलार्थी भारतीय जीवन बीमा निगम द्वारा जिला उपभोक्‍ता आयोग के सम्‍मुख प्रतिवाद पत्र प्रस्‍तुत करते हुए कथन किया गया कि प्रत्‍यर्थी/परिवादिनी द्वारा अपने परिवाद पत्र में यह जाहिर करना कि बीमित की मृत्‍यु की सूचना विपक्षी संख्‍या-1 को समय से दे दी गयी थी तथा समस्‍त औपचारिकतायें भी समय से पूरी कर दी गयी थीं, पूर्णतया गलत है। बल्कि‍ वास्‍तविकता यह है कि‍ प्रत्‍यर्थी/परिवादिनी द्वारा मृत्‍यु दावे के संबंध में समस्‍त औपचारिकतायें पूरी नहीं की गयी थीं, जिस संबंध में विपक्षी द्वारा औपचारिकतायें पूर्ण करने हेतु समय-समय पर मौखिक एवं लिखित रूप से कहा गया। विपक्षी संख्‍या-1 द्वारा प्रत्‍यर्थी/परिवादिनी को समस्‍त औपचारिकतायें पूर्ण करने हेतु पंजीकृत पत्र क्रमश: दिनांक 22.12.2016, दिनांक 13.01.2017 व दिनांक 28.09.2017 के माध्‍यम से\n\n \n\n \n\n \n\n-5-\n\n \n\nसूचित किया गया, लेकिन प्रत्‍यर्थी/परिवादिनी द्वारा समस्‍त औपचारिकतायें नवम्‍बर वर्ष 2017 में पूर्ण की गयी। दावे के निपटारे में जो विलम्‍ब हुआ है वह प्रत्‍यर्थी/परिवादिनी की तरफ से हुआ है। इस कारण प्रत्‍यर्थी/परिवादिनी कोई भी धनराशि बावत ब्‍याज पाने की अधिकारिणी नहीं है। प्रत्‍यर्थी/परिवादिनी द्वारा अन्तिम अर्हता दिनांक 04.12.2017 को शाखा चन्‍दौसी के माध्‍यम से प्राप्‍त हुई। मृत्‍यु दावा के संबंध में जो भी देरी हुई है वह प्रत्‍यर्थी/परिवादिनी की तरफ से हुई है। विभाग की ओर से कोई भी देरी नहीं की गयी, इस कारण प्रत्‍यर्थी/परिवादिनी ब्‍याज पाने की अधिकारिणी नहीं है। विभाग द्वारा नामित व्‍यक्ति को नियमानुसार मृत्‍यु दावे का भुगतान दिनांक 08.03.2018 को किया गया है। प्रत्‍यर्थी/परिवादिनी का अपने परिवाद पत्र में यह उल्‍लेख करना कि दिनांक 28.05.2018 की नोटिस का कोई जवाब नहीं दिया गया और न ही कोई ब्‍याज दिया गया, पूर्णतया गलत है, बल्कि विभाग द्वारा प्रत्‍यर्थी/परिवादिनी को उसके द्वारा प्रेषित नोटिस दिनांक 28.05.2018 का जवाब दिनांक 08.06.2018 को दिया गया था। मृत्‍यु दावे के संबंध में समस्‍त औपचारिकतायें प्रत्‍यर्थी/परिवादिनी द्वारा समय से नहीं पूरी की गयी। इस कारण प्रत्‍यर्थी/परिवादिनी बीमित धनराशि पर कोई भी ब्‍याज पाने की अधिकारिणी नहीं है।\n\nजिला उपभोक्‍ता आयोग ने उभय पक्ष के अभिकथन एवं उपलब्‍ध साक्ष्‍यों पर विचार करने के उपरान्‍त अपीलार्थी भारतीय जीवन बीमा निगम की सेवा में कमी मानते हुए प्रत्‍यर्थी/परिवादिनी का परिवाद स्‍वीकार किया है तदोपरान्‍त आदेश पारित किया है।\n\nसम्‍पूर्ण तथ्‍यों एवं परिस्थितियों पर विचार करने के उपरान्‍त हम इस मत के हैं कि जिला उपभोक्‍ता आयोग ने अपीलार्थी भारतीय जीवन बीमा निगम द्वारा प्रत्‍यर्थी/परिवादिनी को जो बीमा धनराशि             5,00,000/-रू0 पर दिनांक 23.07.2014 से भुगतान की वास्‍तविक तिथि दिनांक 08.03.2018 तक 09 प्रतिशत वार्षिक ब्‍याज की दर से ब्‍याज धनराशि के भुगतान हेतु आदेशित किया है, उसे घटाते हुए 06 प्रतिशत वार्षिक किया जाना उचित है। जिला उपभोक्‍ता आयोग ने जो 5000/-रू0 वाद व्‍यय प्रत्‍यर्थी/परिवादिनी को दिया है, वह उचित प्रतीत होता है। उसमें\n\n \n\n \n\n \n\n-6-\n\n \n\nकिसी हस्‍तक्षेप की आवश्‍यकता नहीं है।\n\nउपरोक्‍त निष्‍कर्ष के आधार पर अपील आंशिक रूप से स्‍वीकार की जाती है और जिला उपभोक्‍ता आयोग द्वारा पारित आक्षेपित निर्णय और आदेश दिनांक 10.02.2021 संशोधित करते हुए अपीलार्थी भारतीय जीवन बीमा निगम को आदेशित किया जाता है कि वह प्रत्‍यर्थी/परिवादिनी को  30 दिन की अवधि में बीमा धनराशि 5,00,000/-रू0 पर दिनांक 23.07.2014 से भुगतान की वास्‍तविक तिथि दिनांक 08.03.2018 तक 06 प्रतिशत वार्षिक ब्‍याज की दर से ब्‍याज धनराशि अदा करे। इसके साथ ही अपीलार्थी भारतीय जीवन बीमा निगम, प्रत्‍यर्थी/परिवादिनी को जिला उपभोक्‍ता आयोग द्वारा आदेशित 5000/-रू0 (पॉंच हजार रूपया मात्र) वाद व्‍यय भी उपरोक्‍त 30 दिन की अवधि में अदा करे।\n\nअपीलार्थी भारतीय जीवन बीमा निगम की ओर से धारा-15 उपभोक्‍ता संरक्षण अधिनियम 1986 के अन्‍तर्गत अपील में जमा धनराशि अर्जित ब्‍याज सहित जिला उपभोक्‍ता आयोग को विधि के अनुसार निस्‍तारण हेतु प्रेषित की जाये।\n\nआशुलिपि‍क से अपेक्षा की जाती है कि‍ वह इस निर्णय/आदेश को आयोग की वेबसाइट पर नियमानुसार यथाशीघ्र अपलोड कर दें।\n\n \n\n \n\n \n\n \n\n \n\n      (न्‍यायमूर्ति अशोक कुमार)                (विकास सक्‍सेना)       \n\n \n\n              अध्‍यक्ष                          सदस्‍य  \n\n \n\nजितेन्‍द्र आशु0\n\n \n\nकोर्ट नं0-1\n\n \n\n \n\n \n\n \n\n \n\n              [HON'BLE MR. JUSTICE ASHOK KUMAR]  PRESIDENT \n        [HON'BLE MR. Vikas Saxena]  JUDICIAL MEMBER